Hepatitis E: 5 711 gevalle, 48 sterftes - Ministeries - Republikein
Sunday, December 08th, 14:58:49
Hepatitis E: 5 711 gevalle, 48 sterftes
Khomas steeds meeste geraak
Meer as 150 gevalle van hepatitis E is in die eerste twee weke van Julie in Namibië aangeteken.
Die meerderheid gevalle, naamlik 89, is weer in die Khomasstreek ­aangemeld, gevolg deur 22 in die Erongostreek.
Die ministerie van gesondheid en maatskaplike dienste (MoHSS) het op 14 Desember 2017 'n uitbreking in Windhoek verklaar.
Dit het later na die res van die land versprei en teen April 2018 het gevalle ook in ander streke, insluitende Erongo, Kavango, Ohangwena, Omusati, Oshana, Oshikoto, Omaheke en Hardap voorgekom.
Gevalle van die siekte word steeds meestal in informele nedersettings soos Havana en Gorean­gab in Windhoek, DRC op Swakopmund en soort­gelyke omgewings gevind waar toegang tot skoon water, sanitasie en higiëne beperk is.
Die meeste van die gevalle in streke wat die minste deur die siekte geraak word, het 'n geskiedenis van mense wat uit Havana, Goreangab en DRC na ander streke in die land gereis het.
Buiten die nege streke wat die swaarste deur die uitbreking getref is, is spora­diese gevalle ook in die Khori­xas-­distrik in die Kunene­streek (6), ­Lüderitz in die ||Kharas­streek (5) en die Okahandja-distrik in die Otjozondjupastreek (14) aangemeld.
Tot 14 Julie vanjaar is 'n totaal van 5 711 gevalle landswyd aangemeld.
Die meeste van die gevalle kom steeds in die Khomasstreek voor waar 3 678 (64%) ­bevestigde gevalle aangemeld is. Dit word gevolg deur die Erongostreek met 1 322 (23%) gevalle.
Die oorblywende streke is verantwoordelik vir 711 (12%) van die ­aangemelde gevalle. Tot dusver het 48 mense aan die siekte gesterf. Hiervan was 21 (44%) swanger vroue.
Die meerderheid gevalle (73%) is 20 tot 29 jaar oud (39%), gevolg deur inwoners tussen 30 en 39 jaar (34%). Die laagste voorkoms van die siekte is by kinders onder 'n jaar.
Meer mans as vroue word deur hepatitis E in Namibië geraak.
Volgens MoHSS het die Omusatistreek ook 'n toename in die aantal hepatitis E-gevalle getoon, met 51 gevalle van die siekte wat hier aangemeld is. Al die ander streke buiten Kavango en Kunene het sedert 2018 en tot op hede 46 sporadiese gevalle aangemeld.
Met verwysing na struikelblokke om die siekte te probeer hokslaan, sê MoHSS een van die uitdagings in die Oshanastreek is die gebrek aan ruimte om toilette en ­puttoilette in sommige informele nedersettings op te rig.
In die Khomasstreek blyk die grootste uitdaging gemeenskappe se gebrek aan eienaarskap vir water- en sanitasie­geriewe te wees.
In die Erongostreek is die gebrek aan vrywilligers vir veldwerk 'n kopseer.